দেশের রাজনীতির আকাশে আবার অশনি সংকেত দেখা দিয়েছে বলে মন্তব্য করেছেন জাতীয় পার্টির চেয়ারম্যান ও সাবেক প্রধানমন্ত্রী কাজী জাফর আহমদ। বলেছেন, ভয়াবহ রাজনৈতিক সংকটের কালো মেঘ ইশান কোণে পুঞ্জীভূত হচ্ছে। শাসক দলের ভুল ও অপরিণামদর্শী রাজনীতির কারণেই এক ভয়াবহ রাজনৈতিক সংকট দিন দিন ঘনীভূত হচ্ছে। শনিবার জাতীয় পার্টির গুলশানস্থ কেন্দ্রীয় কার্যালয়ে ছাত্র সমাজের জাতীয় নির্বাহী কমিটির প্রথম সভায় তিনি এসব কথা বলেন। জাফর আহমদ বলেন, একদিকে বর্তমান সরকার উপজেলা নির্বাচনে ভোট ডাকাতির মহোৎসবের মাধ্যমে ১৯ দলের নিশ্চিত বিজয়কে ছিনিয়ে নেয়ার ফলে জনগণের রূদ্ররোষের দাবানল প্রজ্বলিত হচ্ছে প্রতিটি উপজেলায়। অন্যদিকে খালেদা জিয়ার বিরুদ্ধে শুনানি ব্যতীত চার্জ গঠনের ফলে ১৯ দল ও জিয়া পরিবারের বিরুদ্ধে সরকারের দমন-পীড়নের নীল নকশা গোটা জাতির সম্মুখে দিবালোকের মত স্পষ্ট হয়ে উঠেছে। এমতাবস্থায় সরকার নিজেই একটি ভয়াবহ গণঅভ্যুত্থানের ক্ষেত্র প্রস্তুত করে দিয়েছে।